High Off Life
High Off Life – aštuntasis amerikiečių reperio Future studijinis albumas, išleistas 2020 m. gegužės 15 d. Jam pristatyti išleisti penki singlai: „100 Shooters“, „Last Name“, „Life Is Good“, „Tycoon“ ir „Trillionaire“, o dainas kartu atlieka tokie atlikėjai, kaip Travis Scott, YoungBoy Never Broke Again ir Drake. Albumas susilaukė daugiausia teigiamų kritikų įvertinimų bei buvo komerciškai sėkmingas. JAV per pirmąją savaitę parduota per 153 tūkstančiai kopijų ir albumas debiutavo pirmojoje „Billboard 200“ reitingo vietoje, tapdamas septintuoju atlikėjo įrašu, pasiekusiu reitingo viršūnę. „High Off Life“ taip pat pasiekė aukštas daugelio kitų šalių reitingų vietas, tarp jų – ir penktąją vietą Jungtinėje Karalystėje bei septintąją Lietuvoje. 2022 m. liepos mėnesio duomenimis, JAV parduota per du milijonus kopijų ir albumas tapęs dukart platininiu. 2021 m. vykusiuose „Grammy“ apdovanojimuose daina „Life Is Good“ nominuota geriausio vaizdo klipo kategorijoje.